
Text rozhodnutia
Súd: Spisová značka: Identifikačné číslo súdneho spisu: Dátum vydania rozhodnutia: Meno a priezvisko sudcu, VSÚ: ECLI:
Okresný súd Prievidza 12C/4/2025 3825202894 13. 11. 2025 JUDr. Róbert Matulák ECLI:SK:OSPD:2025:3825202894.2
ROZSUDOK V MENE SLOVENSKEJ REPUBLIKY Okresný súd Prievidza sudcom JUDr. Róbertom Matulákom v právnej veci žalobcu: Všeobecná zdravotná poisťovňa a.s., so sídlom Bratislava, Panónska cesta č. 2, IČO: 35 937 874, proti žalovanej: A. B., nar. XX.X.XXXX, trvale bytom C. D., o zaplatenie 2303,08 eur s príslušenstvom, takto rozhodol: I. Žalovaná je povinná zaplatiť žalobcovi sumu 2303,08 eur spolu s úrokom z omeškania vo výške 9,50 % ročne zo sumy 1739,61 eur od 19.1.2024 do zaplatenia, s úrokom z omeškania vo výške 8,15 % ročne zo sumy 124,99 eur od 2.1.2025 do zaplatenia a s úrokom z omeškania vo výške 7,90 % ročne zo sumy 438,48 eur od 6.3.2025 do zaplatenia a náklady spojené s uplatnením pohľadávky vo výške 11,30 eur, všetko do 3 dní od právoplatnosti rozsudku. II. Žalobca má voči žalovanej nárok na náhradu trov konania v rozsahu 100%. odôvodnenie: SpisovaZnacka
1. Žalobca, žalobou, podanou na súd dňa 16.6.2025, si uplatnil voči žalovanej nárok na zaplatenie sumy 2303,08 eur aj s príslušným úrokom z omeškania z jednotlivých súm, vo výške uvedenej vo výroku I. tohto rozhodnutia, ako i nárok na náklady konania v celkovej výške 11,30 eur, s odôvodnením, že žalovaná dňa 22.7.2023 užila návykovú látku etanol v takom množstve, ktoré viedlo k poškodeniu jej zdravia s potrebou lekárskeho ošetrenia, v dôsledku čoho jej bola poskytnutá zdravotná starostlivosť, za ktorú žalobca poskytovateľom zdravotnej starostlivosti uhradil sumu 1739,61 eur. Ďalej žalovaná dňa 10.5.2024 užila návykovú látku etanol, opäť v takom množstve, ktoré viedlo k poškodeniu jej zdravia s potrebou lekárskeho ošetrenia, v dôsledku čoho jej bola poskytnutá zdravotná starostlivosť, za ktorú žalobca poskytovateľom zdravotnej starostlivosti uhradil sumu 124,99 eur. Takisto v dňoch 15.7.2024, 23.7.2024 a 25.7.2024 opakovane žalovaná užila návykovú látku – etanol v takom množstve, ktoré viedlo k poškodeniu zdravia s potrebou lekárskeho ošetrenia, v dôsledku čoho jej bola poskytnutá zdravotná starostlivosť, za ktorú žalobca poskytovateľom zdravotnej starostlivosti uhradil sumu spolu vo výške 438,48 eur. Žalovaná bola v čase poskytnutia zdravotnej starostlivosti poistencom žalobcu. Žalobca vyzval žalovanú na úhradu vynaložených liečebných nákladov a vzniknutých trov konania, pričom žalovaná tieto náklady doposiaľ nezaplatila. Z týchto dôvodov sa žalobca domáha v konaní od žalovanej zaplatenia sumy 2303,08 eur a nákladov konania v sume 11,30. 2. Súd vo veci vydal platobný rozkaz, č.k. 12C/4/2025-33, zo dňa 17.6.2025, ktorý bolo potrebné zrušiť pre nemožnosť doručenia platobného rozkazu do vlastných rúk žalovanej (uznesenie č.k. 12C/4/2025-48, zo dňa 26.9.2025).
3. Žalovaná si súdne zásielky nepreberala, pri doručovaní súdnych zásielok žalovanej postupoval súd v zmysle ustanovenia § 105 a nasl. Civilného sporového poriadku (ďalej len ,,CSP“). U žalovanej platí fikcia doručenia jej predvolania na pojednávanie dňom 10.11.2025. 4. Žalovaná sa na pojednávanie neustanovila. Neúčasť na ňom neospravedlnila. S použitím ustanovenia § 180 CSP pojednával súd vo veci v jej neprítomnosti. 5. Súd vykonal dokazovanie vypočutím zástupcu žalobcu a oboznámením s listinnými dôkazmi, a to žaloba č.l. 1-2, oznámenia zdravotnej poisťovni z 22.7.2023 (č.l. 4), z 10.5.2024 (č.l. 5) a z 15.7.2024 (č.l. 6-7), vyčíslenie nákladov zo dňa 22.7.2023 (č.l. 11), zo dňa 10.5.2024 (č.l. 12), zo dňa 15.7.2024 (č.l. 13), výzva na úhradu nákladov zo dňa 4.12.2023 vrátane doručenky (č.l. 14 a 15), výzva na úhradu nákladov zo dňa 21.11.2024 vrátane doručenky (č.l. 16 a 17), výzva na úhradu nákladov zo dňa 22.1.2025 vrátane doručenky (č.l. 18 a 19), pokus o zmier zo dňa 5.11.2024 (č.l. 20), pokus o zmier zo dňa 23.1.2025 (č.l. 22), pokus o zmier zo dňa 15.5.2025 (č.l. 25), na základe čoho mal súd zistený tento skutkový stav veci: 6. Z Oznámenia zdravotnej poisťovni o poskytnutí zdravotnej starostlivosti v dôsledku porušenia liečebného režimu, užitia alkoholu alebo inej návykovej látky vyplýva, že E. B., A. A. F. D., Ambulantná pohotovostná služba, poskytla dňa 22.7.2023 žalovanej liečebnú starostlivosť pre povrchové poranenie vlasatej kože hlavy s druhom poranenia bližšie neurčeným. Dôvodom poskytnutia zdravotnej starostlivosti žalovanej bolo užitie alkoholu. 7. Z Oznámenia zdravotnej poisťovni o poskytnutí zdravotnej starostlivosti v dôsledku porušenia liečebného režimu, užitia alkoholu alebo inej návykovej látky vyplýva, že E. A. B. B., A. A. F. D., Ambulantná pohotovostná služba, poskytla dňa 10.5.2024 žalovanej liečebnú starostlivosť pre povrchové poranenie vlasatej kože hlavy s druhom poranenia bližšie neurčený. Dôvodom poskytnutia zdravotnej starostlivosti žalovanej bolo užitie alkoholu. 8. Z Oznámenia zdravotnej poisťovni o poskytnutí zdravotnej starostlivosti v dôsledku porušenia liečebného režimu, užitia alkoholu alebo inej návykovej látky vyplýva, že E. B., A. A. F. D., Ústavná pohotovostná služba, poskytla dňa 15.7.2024 žalovanej liečebnú starostlivosť pre poruchu psychiky a správania zapríčinenú užívaním alkoholu – akútna intoxikácia. Dôvodom poskytnutia zdravotnej starostlivosti žalovanej bolo užitie alkoholu. 9. Z vyčíslenia nákladov za poskytnutú zdravotnú starostlivosť zo strany žalobcu žalovanej vyplýva, že tieto predstavovali všeobecnú ambulantnú starostlivosť a takisto ústavnú pohotovostnú službu a ambulantnú pohotovostnú službu s celkovými nákladmi žalovanej vo výške 2303,08 eur (1739,61 eur + 124,99 eur + 438,48 eur). Spolu bola uhradená zdravotnou poisťovňou suma 2303,08 eur. 10. Výzvou, zo dňa 4.12.2023, bola žalovaná vyzývaná žalobcom na úhradu sumy spolu vo výške 1742,01 eur, z dôvodu poskytnutia zdravotnej starostlivosti dňa 22.7.2023, v ktorej sume sú zahrnuté aj náklady konania (poštovné) vo výške 2,40 eur. Žalovaná si výzvu na adrese vtedajšieho jej pobytu neprevzala. 11. Ďalšou výzvou, zo dňa 21.11.2024, vyzýval žalobca žalovanú na zaplatenie celkovej sumy 127,59 eur, z dôvodu poskytnutia zdravotnej starostlivosti dňa 10.5.2024, v ktorej sume sú zahrnuté aj náklady konania (poštovné) vo výške 2,60 eur. Žalovaná si výzvu na adrese vtedajšieho jej pobytu neprevzala. 12. Ďalšou výzvou, zo dňa 22.1.2025, vyzýval žalobca žalovanú na zaplatenie celkovej sumy 441,38 eur, z dôvodu poskytnutia zdravotnej starostlivosti dňa 15.7.2024, 23.7.2024 a 25.7.2024, v ktorej sume sú zahrnuté aj náklady konania (poštovné) vo výške 2,90 eur. Žalovaná si výzvu na adrese vtedajšieho jej pobytu neprevzala. 13. Pokusmi o zmier zo dňa 5.11.2024, 23.1.2025 a 15.5.2025, žalobca žalovanú vyzval na zaplatenie žalovanej pohľadávky a takisto nákladov konania. Vyššie uvedené listy žalovaná neprevzala.
14. Podľa § 9 ods. 7 písm. b/ zákona č. 580/2004 Z.z. o zdravotnom poistení v platnom znení, má poisťovňa právo uplatniť si nárok na úhradu nákladov za poskytnutú zdravotnú starostlivosť, ak sa poistencovi poskytla preukázateľne v dôsledku užitia alkoholu. 15. Podľa § 22 ods. 2 písm. a/ citovaného zákona, poistenec je povinný uhradiť poisťovni zdravotnú starostlivosť a službu súvisiacu s poskytnutím zdravotnej starostlivosti, ak sa mu táto poskytla preukázateľne v dôsledku užitia alkoholu. 16. Vychádzajúc z vyššie uvedených zistení, súd žalobe vyhovel ako plne dôvodnej. Žalobca v konaní riadne preukázal, že uhradil E. A. B. B., A. A. F. D., náklady spojené s poskytnutím zdravotnej starostlivosti žalovanej, ktorá je poistencom žalobcu. Tým, že poškodenému poistencovi žalobcu, žalovanej, bola v dôsledku požitia alkoholu spôsobená ujma na zdraví, na následky ktorej bola liečená v zmluvnom zdravotníctvom zariadení žalobcu, žalobca vynaložil náklady za poskytnutú zdravotnú starostlivosť v dôsledku užitia alkoholu žalovanou v celkovej výške 2303,08 eur. Žalovaná je preto povinná poskytnúť žalobcovi náhradu týchto nákladov, ktoré žalobca riadne preukázal. 17. V súlade s § 121 ods. 3 Občianskeho zákonníka je žalovaná povinná zaplatiť žalobcovi aj náklady spojené s uplatnením pohľadávky - poštovného za tri doporučené listové zásielky - výzvy, spolu vo výške 11,30 eur. 18. Žalobcovi patrí v zmysle § 517 ods. 2 Občianskeho zákonníka a § 3 nariadenia vlády č. 87/1995 Z.z., aj ním uplatnený úrok z omeškania vo výške 9,50 % ročne zo sumy 1739,61 eur od 19.1.2024 do zaplatenia, vo výške 8,15 % ročne zo sumy 124,99 eur od 2.1.2025 do zaplatenia a vo výške 7,95 % ročne zo sumy 438,48 eur od 6.3.2025 do zaplatenia, t.j. vždy odo dňa nasledujúceho po vrátení nedoručenej zásielky pre žalovanú žalobcovi (viď č.l. 15, 17 a 19 spisu). 19. O náhrade trov konania rozhodol súd podľa § 255 ods. 1 CSP. Žalobca bol v konaní v celom rozsahu úspešný, preto mu súd priznal náhradu trov konania voči žalovanej v rozsahu 100%. O výške náhrady trov konania bude rozhodnuté samostatným rozhodnutím, po právoplatnosti tohto rozhodnutia, vydaným vyšším súdnym úradníkom (§ 262 ods. 2 CSP). Poučenie: Proti tomuto rozhodnutiu možno podať odvolanie v lehote 15 dní odo dňa jeho doručenia na Krajský súd v Trenčíne. Odvolanie sa podáva na Okresný súd Prievidza v dvoch vyhotoveniach. Odvolanie musí obsahovať okrem všeobecných náležitostí (označenie súdu, ktorému je určené, kto ho robí, ktorej veci sa týka, čo sa ním sleduje, spisovú značku konania, podpis), označenie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa toto rozhodnutie považuje za nesprávne (odvolacie dôvody) a čoho sa odvolateľ domáha. Ak povinný nesplní povinnosť uloženú týmto rozhodnutím, môže oprávnený podať návrh na vykonanie exekúcie podľa Exekučného poriadku.

Zdroj: KAUZIS.SK – https://www.kauzis.sk/judikatura/r/ECLI:SK:OSPD:2025:3825202894.2 (dáta aktuálne k 12. 11. 2026). Záväzné je znenie zverejnené súdom.




